प्रवक्ता के मंच से मैने भी वैचारिक सहिष्णुता और अभिव्यक्ति के लोकतंत्र पर ही बात की थी। कुछ कडुवे अनुभव थे जो साझा किये। मठ बनाने की कोशिश वेब की दुनिया ने भी की और ब्लॉग की सक्रियता के समय में एसा हुआ भी था। मैं एक खास मंच का नाम लेना नही चाहता लेकिन उससे जुडे अनुभव विमर्श के उद्देश्य से साझा कर रहा हूँ। अगर आपको वहाँ कुछ प्रकाशित चाहिये तो कंटेंट को उसके संपादक की मानसिकता से वैसे ही मैच कराना जरूरी है जैसे कि औरतें साड़ी से फॉल की मैचिंग कराती हैं। इसके बाद वो आपके परिचय को अपनी मर्जी से एडिट करेंगे आपके लेख का शीर्षक भी बदल कर आम से इमली कर देंगे; मर्जी उनकी। उसपर तुर्रा यह कि हम प्रगतिशील विचारधारा है। यह तो वैकल्पिक माध्यमों के विस्तार के साथ ही फेसबुक जैसे हथियार लेखकों के पास हस्तगत हुए जहाँ अपनी बात रखने के लिये किसी मंच की आवश्यकता ही नहीं रही। दो-धारी संवाद और शानदार विमर्श का खुला मंच; और इस तरह हर मठ दरका और कुछ तो बंद ही हो गये। यह स्वतंत्र विमर्श का समय है, तकनीक ने वह सुविधा दे रखा है कि अच्छा लेखन खुद ब खुद लोगों तक पहुँच जाता है और उसके लिये किसी सम्पादक की चिरौरी करने, किसी मठाधीश का मुँह ताकने अथवा किसी कठमुल्ले निर्देश का पालन करने की आवश्यकता ही नहीं। यहाँ खरा खरा ही टिकेगा नहीं तो खरा खरा सुनना भी पडेगा।